Oikeusministeriö				LAUSUNTO
Lainvalmisteluosasto		
PL 25					13.9.2005
00023 VALTIONEUVOSTO

Viite: Dnro: OM 24/41/2004, OM 38/41/2002

ASIA:	LAUSUNTOPYYNTÖ OIKEUDENKÄYNNIN JULKISUUSSÄÄNTELYÄ VALMISTELLEEN TYÖRYHMÄN MIETINTÖÖN KOSKIEN OIKEUDENKÄYNNIN JULKISUUTTA HALLINTOTUOMIOISTUIMISSA

Oikeusministeriö on pyytänyt Patentti- ja rekisterihallituksen valituslautakuntaa esittämään lausuntonsa oikeudenkäynnin julkisuussääntelyä valmistelleen työryhmän ehdotukseen lautakunnan toimintaan liittyvin osin. Valituslautakunta hallintolainkäyttöasioita käsittelevänä lautakuntana esittää kunnioittaen seuraavaa koskien mietintöä oikeudenkäynnin julkisuudesta hallintotuomioistuimissa.

Työryhmä on seikkaperäisesti ja selkeästi koonnut esitykseensä hallintolainkäytön julkisuussääntelyn keskeiset perusteet. Tämän ehdotuksen yksityiskohtaiset perustelut hallintolainkäyttöasian julkisuudesta oikeudenkäyntiä koskevien tietojen, oikeudenkäyntiasiakirjojen, suullisen käsittelyn, ratkaisun sekä menettelysäännösten osalta soveltuvat Patentti- ja rekisterihallituksen valituslautakunnan toiminnassa noudatettaviksi. Valituslautakunnan käsittelemät muutoksenhakuasiat kun liittyvät hallintopäätöksiin sellaisissa asiaryhmissä, joiden julkistamisella on erittäin merkittävä asema tiedonsaannin kannalta.

Työryhmän esittämä ehdotus kokonaisuudessaan vaikuttaa valituslautakunnan toiminnan näkökulmasta luontevalta ja toteuttamiskelpoiselta ratkaisulta julkisuussääntelyssä (kuten valituslautakunta 22.09.2003 antamassaan lausunnossa työryhmämietintöön 2003:8 on tarkemmin perustellut).

Hallintolainkäytössä noudatettavien menettelyjen yhtenäisyyden ja selkeyden vuoksi olisi tarkoituksenmukaista soveltaa ehdotettua lakia oikeudenkäynnin julkisuudesta hallintotuomioistuimissa myös Patentti- ja rekisterihallituksen valituslautakuntaan.